|  |  |  |
| --- | --- | --- |
| #Decorative | | |
|  | Praktikstedsbeskrivelser  1., 2. og 3. praktikperiode  BOTILBUD DANALIEN  Botilbud for Voksne med Døvblindhed |  |



Indhold

[1 Velkommen i vores tilbud 3](#_Toc202712370)

[**Højt specialiserede praktiksteder** 3](#_Toc202712371)

[2 Praktikstedsbeskrivelse for 1., 2. og 3. Praktikperiode 4](#_Toc202712372)

[**Beskrivelse af praktikstedet** 4](#_Toc202712373)

[Institutionstype 4](#_Toc202712374)

[Antal borgere 4](#_Toc202712375)

[Aldersgruppe 5](#_Toc202712376)

[Antal afdelinger 5](#_Toc202712377)

[Arbejdstid 5](#_Toc202712378)

[Institutionens formål 5](#_Toc202712379)

[Karakteristik af brugergruppen 6](#_Toc202712380)

[Arbejdsmetoder 7](#_Toc202712381)

[Ansatte, faggrupper 8](#_Toc202712382)

[Tværprofessionelt samarbejde 9](#_Toc202712383)

[Særlige forhold omkring den studerendes ansættelse 9](#_Toc202712384)

[Arbejdsforhold 9](#_Toc202712385)

[Øvrige oplysninger 10](#_Toc202712386)

[3 Uddannelsesplan for praktikperioderne, Social- og Specialpædagogik 11](#_Toc202712387)

[4 1. praktikperiode: Uddannelsesplan i forhold til kompetence-, videns- og færdighedsmål 12](#_Toc202712388)

[**Pædagogens praksis** 12](#_Toc202712389)

[Kompetencemål 12](#_Toc202712390)

[**Videns- og færdighedsmål 1** 12](#_Toc202712391)

[**Videns- og færdighedsmål 2** 13](#_Toc202712392)

[**Videns- og færdighedsmål 3** 13](#_Toc202712393)

[**Videns- og færdighedsmål 4** 13](#_Toc202712394)

[**Relevant litteratur** 14](#_Toc202712395)

[5 2. praktikperiode: Uddannelsesplan i forhold til kompetence-, videns- og færdighedsmål 15](#_Toc202712396)

[**Relation og kommunikation** 15](#_Toc202712397)

[Kompetencemål 15](#_Toc202712398)

[**Videns- og færdighedsmål 1** 15](#_Toc202712399)

[**Videns- og færdighedsmål 2** 16](#_Toc202712400)

[**Videns- og færdighedsmål 3** 16](#_Toc202712401)

[**Videns- og færdighedsmål 4** 17](#_Toc202712402)

[**Videns- og færdighedsmål 5** 17](#_Toc202712403)

[**Relevant litteratur** 18](#_Toc202712404)

[6 3. praktikperiode: Uddannelsesplan i forhold til kompetence-, videns- og færdighedsmål 19](#_Toc202712405)

[**Samarbejde og udvikling** 19](#_Toc202712406)

[Kompetencemål 19](#_Toc202712407)

[**Videns- og færdighedsmål** 19](#_Toc202712408)

[**Videns- og færdighedsmål 2** 19](#_Toc202712409)

[**Videns- og færdighedsmål 3** 20](#_Toc202712410)

[**Videns- og færdighedsmål 4** 21](#_Toc202712411)

[**Videns- og færdighedsmål 5** 21](#_Toc202712412)

[**Videns- og færdighedsmål 6** 21](#_Toc202712413)

[**Videns- og færdighedsmål 7** 22](#_Toc202712414)


[**Relevant litteratur** 22](#_Toc202712415)

# Velkommen i vores tilbud

## **Højt specialiserede praktiksteder**

Botilbud for Voksne med Døvblindhed ligger i [Området for Kommunikation og Specialpædagogik](https://rn.dk/Specialsektoren/Om-Specialsektoren/Specialsektorens-Tilbud/Omraadet-for-Kommunikation-og-Specialpaedagogik), Specialsektoren i Region Nordjylland. Her bliver du en del af en engageret medarbejdergruppe på højt specialiserede, helt unikke fagområder. Alt det kan du læse mere detaljeret om i denne praktikstedsbeskrivelse.

Men først lidt om, hvordan vi hænger sammen med resten af området:



# Praktikstedsbeskrivelse for 1., 2. og 3. Praktikperiode

Social- og specialpædagogik, jf. Bekendtgørelse nr. 211 af 06/03/2014 om uddannelse til professionsbachelor som pædagog.

## **Beskrivelse af praktikstedet**

Institutionens navn: Botilbud Danalien, Botilbud for Voksne med Døvblindhed

Adresse: Danalien 4

Postnr. og by: 9000 Aalborg

Tlf.nr.: 97 64 72 97

Institutionens E-mail:

Hjemmeside: [Botillbud for Voksne med Døvblindhed](https://bdv.rn.dk/), bdv.rn.dk

Institutionsleder: Mette Nyholm Rosenkilde

Kontaktperson for praktik i pædagoguddannelsen: Mette Nyholm Rosenkilde

Praktikstedet hører under Specialsektoren, Region Nordjylland

### Institutionstype

Danalien er en afdeling af Botilbud for Voksne med Døvblindhed er landsdækkende tilbud til voksne med døvblindhed og høretab. Botilbuddet er en del af området for Kommunikation og specialpædagogik (OKS) under Region Nordjyllands Specialsektor.

Du kan læse mere om os på vores hjemmeside:

[Botillbud for Voksne med Døvblindhed](https://bdv.rn.dk/)

Og velkommen indenfor i hverdagen hos os på vores sociale medier: [Facebook/Døvblindhed og høretab](https://www.facebook.com/cdh.rn.dk) og på [Instagram/Døvblindhed og Høretab, Specialsektoren, Region Nordjylland (@doevblindhedoghoeretab)](https://www.instagram.com/doevblindhedoghoeretab/)

Antal borgere   
Der bor på Danalien 15 beboere, der alle har deres egne private lejligheder. Beboerne har brug for pædagogisk støtte til alt i hverdagen.

Beboerne har brug for støtte til personlig hygiejne (herunder bl.a. bleskifte, toiletbesøg og bad). Flere af beboerne er kørestolsbrugere. Beboerne benytter sig af forskellige kommunikationsformer, som den studerende, over tid, får mulighed for at tilegne sig (der undervises bla. I kommunikationsformer på introdage).

Aldersgruppe   
Borgerne på Danalien er alle over 18 år.

Antal afdelinger   
Danalien er én afdeling, indrettet med 15 lejligheder, hvor der skabes trygge og udviklende rammer tilpasset den enkelte beboers behov. Hver beboer har sin egen lejlighed samt adgang til fællesarealer, der fungerer som et samlingssted for alle beboere.

Arbejdstid  
Danalien er åbent hele døgnet, også på søn- og helligdage, hvor arbejdstiden vil være mellem kl. 07.00 og 22.00, oftest med vagtskifte mellem kl. 14.00- 15.00. Studerende har aftenvagter i hverdagen, samt arbejde hver anden weekend, både dag/aftenvagter. Der kan også forventes at arbejde jule-/nytårsaftner samt øvrige helligdage. Studerende optjener og har mulighed for at holde ferie, under praktikken efter aftale med leder/skemalægger, ud fra de samme forudsætninger som det øvrige personale.

### Institutionens formål

Lovgrundlag.

**Botilbud for Voksne med Døvblindhed** jf. Lov om Social Service §108. Serviceloven § 108 handler om længerevarende botilbud til voksne med betydeligt nedsat fysisk eller psykisk funktionsevne eller særlige sociale problemer.

**Mission, vision og værdier**   
Specialsektorens mission, vision og værdier gælder for alle områder, alle tilbud og alle afdelinger. Formålet ses især i missionen:

**Mission**: Vi vil medvirke til, at hvert enkelt menneske, der benytter vores tilbud, får de bedst mulige vilkår for at mestre sin egen tilværelse.  
  
**Vision:**Vi vil være kommunernes foretrukne samarbejdspartner og leverandør af specialiserede ydelser.

**Værdier:**  
ITOP:  
  
**Indflydelse**  
Vi tager fælles ansvar for et aktivt samarbejde og åben dialog.

**Tillid**  
Vi udviser og indgyder tillid.  
  
**Ordentlighed**  
Vi er til at stole på og gør det, vi siger.  
  
**Professionalisme**  
Vi løser vores opgaver med høj faglighed og kvalitet.

### Karakteristik af brugergruppen

Nordisk definition af døvblindhed  
*Døvblindhed er en kombineret syns- og hørenedsættelse af en sådan sværhedsgrad, at det er svært for de nedsatte sanser at kompensere for hinanden. Døvblindhed er således en selvstændig funktionsnedsættelse.*

De vigtigste konsekvenser af døvblindhed  
Døvblindhed begrænser i varierende omfang deltagelse i aktiviteter og forhindrer fuld deltagelse i samfundet. Funktionsnedsættelsen påvirker det sociale liv, kommunikation, adgang til information, orientering og muligheden for at bevæge sig frit og sikkert omkring. I forhold til at bidrage til at kompensere for den kombinerede nedsættelse af syn og hørelse bliver især den taktile sans vigtig.  
Læs meget mere om døvblindhed på [døvblindhed.dk](https://dovblindhed.dk/om-doevblindhed/)

Diagnoser, som kan medføre døvblindhed  
Når vi taler om døvblindhed, er det sjældent, at borgerne er både helt døve og helt blinde. Men de har forskellige syns- og hørenedsættelser, der gør, at de ikke kan få optimalt udbytte af begge sanser. Variationerne bevirker, at døvblindheden kan komme til udtryk på mange forskellige måder.   
  
Der er mange forskellige årsager til døvblindhed. Blandt de ca. 200 danskere med medfødt døvblindhed er der fundet flere end 40 forskellige medicinske hoveddiagnoser, der ligger til grund for funktionsnedsættelsen. Årsagerne kan eksempelvis være for tidlig fødsel, sjældne syndromer – heriblandt CHARGE og Rubella – cytomegalovirus (CMV) og forskellige vira.

I mange tilfælde er det ikke kun syn og hørelse, der er påvirkede. Nogle diagnoser medfører også andre skader, bl.a. hjerneskader og nedsat mobilitet. Enkelte har et progredierende forløb, som kan resultere i et kortere livsforløb.

Du kan læse mere om diagnoser her: [Diagnoser - Døvblindhed (dovblindhed.dk)](https://dovblindhed.dk/diagnoser/)

Konsekvenser af døvblindhed  
Døvblindhed, evt. kombineret med andre funktionsnedsættelser, bevirker, at borgeren er hæmmet i at opleve verden i samme omfang som andre mennesker. Det er særdeles problematisk for borgeren med døvblindhed at indgå i socialt samspil, at kommunikere, at tilegne sig information og at orientere sig i omgivelserne. Disse faktorer er af væsentlig betydning for den sensomotoriske udvikling, hvilket bevirker, at den døvblinde ofte vil befinde sig på et tidligereudviklingsstadium end jævnaldrende.

Kombinationen af disse faktorer udfordrer den døvblindes forvaltning af eget liv og dermed kvaliteten af livsindhold. Derfor har den pågældende behov for omsorg, støtte og vejledning, så han eller hun kan blive så selvforvaltende som muligt.

Ud over det dobbelte sansetab har borgerne andre psykiske og fysiske funktionsnedsættelser. Mange af borgerne har behov for altomfattende hjælp og støtte i hverdagen, herunder personlig pleje. Nogle borgere er kørestolsbrugere eller gangbesværede. Der kan forekomme selvskadende- og udadreagerende adfærd.

Læs mere her: [Konsekvenser - Døvblindhed (dovblindhed.dk)](https://dovblindhed.dk/konsekvenser/)

Arbejdsmetoder   
Kort beskrivelse af praktikstedets pædagogiske praksis og teoretiske og metodiske grundlag:

#### Den Danske Kvalitetsmodel Arbejdsmetoderne hos os er forankret i bl.a. Den Danske Kvalitetsmodel. Denne model indeholder en række retningslinjer, hvoraf faglige tilgange, metoder og resultater er en.

Der skal altid være en tydelig sammenhæng mellem de faglige tilgange og metoder, vi anvender, samt de behov for støtte, hver enkelt borger har. Det betyder med andre ord, at den pædagogiske indsats skal være relevant for samspillet med den enkelte borger og vores fornemste opgave: At medvirke til, at hvert enkelt menneske, der benytter vores tilbud, får de bedst mulige vilkår for at mestre sin egen tilværelse.

#### Døvblindespecifik tilgang

En døvblindespecifik tilgang anerkender og kompenserer for de konsekvenser, som det dobbelte sansetab på syn og hørelse har for den enkelte person med døvblindhed. Tilgangen understøtter, at omverdenen bliver sansemæssig tilgængelig, så borgeren med døvblindhed har mulighed for at være aktiv deltager i eget liv ud fra de forudsætninger, som vedkommende har.

Tilgangen fokuserer særligt på de seks deltagelsesdomæner: Selvbestemmelse, kommunikation, socialt liv, almindelig daglig levevis, adgang til information samt orientering og muligheden for at bevæge sig frit og sikkert omkring.

Den døvblindespecifikke tilgang tager b.la. udgangspunkt i:

* Strukturpædagogiks tilgang
* Relationspædagogik tilgang
* Mobility
* Stilladsering
* Sansestimuli
* Positionering
* videoanalyse

For at sikre den døvblindespecifikke tilgang arbejder vi yderligere med bl.a. totalkommunikation, relationspædagogik, neuropædagogik, low arousal, ressourcefokuseret tilgang, strukturpædagogik,

#### Totalkommunikation

I kommunikationen med døvblindfødte mennesker er det vigtigt, at al kommunikation er tilpasset den enkelte. Der tages udgangspunkt i totalkommunikation, idet visuelt tegnsprog og eksempelvis braille ikke altid er nok. Totalkommunikation er blandt andet taktil kommunikation (berøring), billedestøttet kommunikation, konkreter og symboler, håndalfabet samt tegn, som borgeren selv udvikler. Alle disse kommunikationsformer kræver en høj grad af indlevelse og viden om den enkelte samt fysisk kontakt 1:1. Al kommunikation foregår mellem den enkelte borger og en kommunikationspartner, da kollektiv kommunikation ikke er mulig.

Vi anvender således mange forskellige kommunikationsformer. Alle har de det til fælles, at de tager udgangspunkt i kroppen. Både borgernes og medarbejdernes kroppe.

Vi møder den enkeltes kommunikative forudsætninger og sprogkode med en grundforståelse om, at alle mennesker kommunikerer ud fra de forudsætninger, de har, og at læsbarheden kan være en barriere for alle parter.

Vi tilstræber, at det er den enkelte borger, der er i centrum for kommunikationen. Derfor er der næsten lige så mange variationer af hver enkelt kommunikationsform, som der er borgere. For selv om en del tegn går igen hos de fleste, så har den enkelte helt individuelle tegn for mange ting, begreber mv. Man kan sige, at der er mange unikke ”dialekter” i kommunikationen.

Kommunikation er en vigtig nøgle til verden, til trivsel og udvikling for alle mennesker. Og for borgere, som har medfødt døvblindhed, er det afgørende at have adgang til kompetente partnere, som har helt særlige, højt specialiserede kommunikative kompetencer.

Derudover er vi godkendt til at arbejde ud fra følgende tilgange:

* Low arousel
* Neouropædagogisk tilgang
* Ressourcepædaogisk tilgang
* Høretabsspecifik tilgang

Læs mere her: [Faglige tilgange og metoder - Døvblindhed (dovblindhed.dk)](https://dovblindhed.dk/faglige-tilgange-og-metoder/)

Se evt. Appen “Tegn App” og “Taktil Tegn App” fra Materialecenteret.

### Ansatte, faggrupper

* Pædagoger med specialuddannelse
* Pædagogmedhjælpere
* Kost- og ernæringsassistenter
* Husassistenter
* Serviceassistenter
* Sygeplejersker

Samlet set arbejder også en lang række andre faggrupper i Området for Kommunikation og Specialpædagogik, eksempelvis lærere, sundhedspersonale og konsulenter.

### Tværprofessionelt samarbejde

De pædagogiske funktioner indgår i tværfaglige samarbejder med borgeren i centrum, eksempelvis med sundhedspersonale, konsulenter og undervisere, fysio- og ergoterapeuter mv., som er ansat i andre afdelinger eller funktioner i Området for Kommunikation og Specialpædagogik.  
Eksternt samarbejder vi med bl.a. sundhedsvæsenet, psykiatrien, kommuner mv.

### Særlige forhold omkring den studerendes ansættelse

Studerende bliver ansat på samme vilkår som andre ansatte i samme faggruppe/under samme overenskomst. Eneste forskel er, at studerende er ansat i den begrænsede periode, som deres praktikperiode udgør. Det betyder bl.a., at studerende skal leve op til vores værdier Indflydelse, Tillid, Ordentlighed og Professionalisme. Studerende har tavshedspligt og skal kvittere for modtagelse og læsning af magtanvendelses-cirkulæret. Vi indhenter desuden børne- og/eller straffeattest.

Når de studerende starter i praktik, deltages der i 7 dages introkursus, der bl.a. dækker over døvblinde-kommunikation, konflikthåndtering, medicinhåndtering, syn- og hørelse m.m.   
Se mere i infopjecen om Området for Kommunikation og Specialpædagogik.

Er man studerende i et botilbud kan man forvente helligdags, aften- og weekend arbejde.

### Arbejdsforhold

Når man er studerende i 2. og 3. praktik, på Danalien får man som udgangspunkt tildelt to vejledere. Disse vil være fælles om at dele vejlederrollen og du vil derfor have vejledninger med begge.

Når du starter, vil du starte med tre følvagter hvor du er oveni normeringen, herefter vil du indgå i normeringen sammen med dine andre kolleger.

På Danalien er der altid skemalagt med 6-7 personaler på arbejde i hver vagt. Det vil sige at man arbejder sammen med 2-3 beboere og har til opgave at støtte dem i deres hverdag, kommunikation, samspil og aktiviteter.

Der kan forekomme udadreagerende adfærd på Danalien. Derfor arbejder vi ud fra tilgangen Low arousal, og bruger metoden Trafiklys til nogle beboere. På Danalien er vi alle til rådighed for hinanden, og man arbejder derfor aldrig alene.

Hver vagt afsluttes med et stjernemøde. Her drøftes vagten på personalegruppen, både gode og svære oplevelser, så vi sikrer at alle går hjem fra arbejde trygge og tilpasse.

Øvrige oplysninger

Studerende har adgang til og pligt til at bruge interne kommunikationskanaler, herunder dokumentationssystem Sensum One, PersonaleNet, Outlook mv. Studerende har mulighed for at tilkøbe kaffe/te-ordning samt kostordning. Studerende deltager som udgangspunkt i personalemøder, pædagogiske dage, supervision m.m.

Studerende i 2. og 3. praktikperiode deltager i et introforløb, der består af syv moduler fordelt på seks dage. Modulerne indeholder: Intro til organisationen samt til kommunikationskanaler, it-systemer, medicinhåndtering og hygiejne, døvblindekommunikation, forflytning og lejring, syn og hørelse og sansetab, konflikthåndtering og frigørelsesteknikker.

Derudover deltager de studerende i læringscaféer, som er praksisfællesskaber på tværs af afdelingerne fire gange i løbet af en seks måneders praktik. De studerende har mulighed for at få indflydelse på, hvilke emner, der drøftes i læringscaféerne.

UCN og Specialsektoren har lavet samarbejdsmodel, hvoraf forventninger og arbejdsopgaver mellem de studerende, UCN og praktikstedet fremgår. Det anbefales at læse denne ifb. med praktikstart. Følg linket og vælg “pædagogstuderende”: [Praktikforløb i Specialsektoren](https://rncloud.sharepoint.com/sites/PNET-V-Specialsektoren/SitePages/RN-SPEC-Praktikforl%C3%B8b-i-Specialsektoren.aspx)

**Området For Kommunikation og Specialpædagogik er et højtspecialiseret område, og når man er studerende hos os, møder man ofte situationer, metoder, sprog og faktorer mv., som man ikke kender til i forvejen. Selvom du på forhånd ikke kan totalkommunikation - herunder tegnsprog, taktilt tegnsprog - samt medicinhåndtering og hygiejne, forflytning og lejring mv., så bare rolig. Du skal nok få det lært.**

# Uddannelsesplan for praktikperioderne, Social- og Specialpædagogik

Praktikstedet skal jf. bekendtgørelsen §9 stk. 2 udfærdige en Uddannelsesplan for de praktikperioder, hvor praktikstedet kan modtage studerende. Planen skal udarbejdes i overensstemmelse med kompetencemålene for de relevante praktikperioder med angivelse af relevant litteratur, organisering af praktikvejledning og af kontakt til professionshøjskolen. Uddannelsesplanen udarbejdes i samarbejde med professionshøjskolen.

|  |
| --- |
| **Specialiseringsmuligheder**  Hvilke specialiseringsmuligheder kan praktikstedet tilbyde? (*Sæt X - Nogle praktiksteder, kan tilbyde flere specialiseringsmuligheder. Vi opfordrer til, at praktikstedet angiver primær og evt. sekundær specialiseringsmulighed)*  *Primær:                        Sekundær:*   * Dagtilbudspædagogik   #Decorative #Decorative   * Skole- og fritidspædagogik * #Decorative                                                     #Decorative * Social- og specialpædagogik * #Decorative #Decorative |
| **Valgfagsområder**  Følgende emneområder er valgfag for de studerende i løbet af uddannelsen.  Hvilke af disse emneområder kan ses i det daglige arbejde i institutionen?    #Decorative Kreative udtryksformer.  #Decorative Natur og udeliv.  #Decorative Sundhedsfremme og bevægelse.  #Decorative Medier og digital kultur.  #Decorative Kulturprojekter og kulturelt iværksætteri.  #Decorative Social innovation og entreprenørskab.  #Decorative Kulturmøde og interkulturalitet. |

# 1. praktikperiode: Uddannelsesplan i forhold til kompetence-, videns- og færdighedsmål

**Pædagogens praksis**  
Praktikken retter sig mod deltagelse i pædagogisk praksis inden for det pædagogiske arbejdsområde.

Kompetencemål  
De studerende kan begrunde, tilrettelægge, gennemføre og evaluere pædagogiske aktiviteter gennem deltagelse i pædagogisk praksis på praktikstedet, herunder vurdere egne læreprocesser i praksis.

**Videns- og færdighedsmål 1**  
**Den studerende får viden om** praktikstedets målgrupper samt praktikstedets pædagogiske og samfundsmæssige opgaver.

**Den studerende kan** anvende viden om praktikstedets samfundsmæssige opgaver i tilrettelæggelsen af det pædagogiske arbejde.

For at få kendskab og viden om målgruppen, vil de studerende igennem vejledninger og relevant litteratur få indsigt i, hvad det vil sige at arbejde med borgere med medfødt døvblindhed, herunder blandt andet de individuelle og udviklingsmæssige konsekvenser af døvblindheden, forudsætninger for udvikling og læring, samfundets accept og ansvar for at anerkende døvblindheden samt de grundlæggende principper for intervention.

Den studerende får i 1. praktikperiode indblik i den pædagogiske praksis ved at arbejde sammen med en til tre borgere.

Grundet det korte praktikforløb på 32 dage støttes og vejledes den studerende i at arbejde målrettet med at opnå de forskellige videns- og færdighedsmål. Den studerende deltager på personalemøder.

Den studerende får mulighed for at arbejde med kompetencemålet for 1. praktikperiode og modtager støtte til dette i det omfang, der skønnes nødvendigt. Støtten gives i form af tid til refleksion og samtale i dagligdagen, samt som vejledning på ugentlig basis.

**Videns- og færdighedsmål 2**  
**Den studerende har viden om** målsætning, tilrettelæggelse og organisering af pædagogisk praksis, herunder om pædagogiske metoders effekter.

**Den studerende kan** målsætte, tilrettelægge, gennemfører og evaluere pædagogisk praksis med inddragelse af viden om effekten af forskellige pædagogiske metoder

Dette videns-færdighedsmål opnås igennem aktiv deltagelse, observationer, refleksioner og med støtte og vejledning fra praktikvejleder og andre kollegaer. Dette kan diskuteres på vejledningsmøder og i dagligdagen, når der er mulighed for dette, samt ved deltagelse på personalemøder.

Ud fra denne praksis viden/metoder, samt studierelevant teori, kan den studerende målsætte, tilrettelægge, gennemføre og evaluere en pædagogisk praksis/aktivitet. Fx igennem en didaktisk model, der rammesætter og organiserer aktiviteten.

**Videns- og færdighedsmål 3**  
**Den studerende har viden om** evaluerings-, undersøgelses- og dokumentationsformer.

**Den studerende kan** dokumentere og evaluere egen deltagelse i pædagogisk praksis, herunder reflektere over kvaliteten i egne læreprocesser.

I den daglige praksis dokumenterer vi mål, delmål mv. i journaliseringsystemet Sensum One. Den studerende vil få kendskab til dette under sin praktik.   
Det forventes, at den studerende løbende udarbejder sin arbejdsportfolio og reflekterer over egen deltagelse i praksis ud fra denne. Praktikvejlederen støtter den studerende via daglige samtaler under og efter udførelse af pædagogisk praksis. Den studerende opfordres her til refleksion over egen læring.

Den studerende opfordres til at reflekterer over, hvordan han eller hun kan dokumentere sin aktivitet, observationer mv. Dette kan blandt gøres via. Sensum One, videoer, billeder mv.

Der arbejdes løbende med, at den studerende får sat ord og begreber på egen praksis.

**Videns- og færdighedsmål 4**  
**Den studerende har viden om** såvel den sundhedsmæssige som den dannelsesmæssige betydning af sunde madvaner, måltidskultur, hygiejne og indeklima.  
  
**Den studerende kan** anvende viden om sundhed og sundhedsfremme i tilrettelæggelsen af det pædagogiske arbejde.

Den studerende opnår viden om kost og ernæring, hygiejne mv., bl.a. i den daglige praksis.

Se vores [måltidspolitik på PersonaleNet](https://rncloud.sharepoint.com/:w:/r/sites/PNET-O-OmraadetKommunikationSpecialpaedagogik/_layouts/15/Doc.aspx?sourcedoc=%7BC38B7543-1E5B-419C-A617-BF3B8EACD724%7D&file=Kost--og-m%C3%A5ltidspolitik-2024_G%C3%86LDENDE.docx&action=default&mobileredirect=true)

## **Relevant litteratur**

Det forventes i **alle 3 praktikker,** at den studerende videreformidler teoretisk viden, der kan anvendes til analyse og refleksion, samt evt nye prøvehandlinger i praktikken.  
Desuden forventes det at den studerende bringer læring fra studiedage på UCN i spil, både på vejledningstimer og til personalemøder mm.

Litteratur til 1. praktikperiode (Det er muligt at låne nedenstående litteratur på praktikstedet)

Jørgensen, B. B., & Lindstrøm, J. (2012). *Ingen mad gør gavn, før den er spist: Måltidets betydning for mennesker med svære funktionsnedsættelser* (1. udg., 1. oplag), Videnscenter for Handicap, Hjælpemidler og Socialpsykiatri.

Materialecentret. (2019). *Introduktion til døvblindhed* (Faglig konsulent: H. H. Olesen, Foto: L. Meakin) (s. 26).

Hejlskov Elvén, B. (2018). *Kort & godt om konflikter & low arousal*. Dansk Psykologisk Forlag. *l*

TegnApp (visuel tegnsprogsordbog).

[Om døvblindhed - Døvblindhed (dovblindhed.dk)](https://dovblindhed.dk/om-doevblindhed-2/)

Ud over ovenstående vil din praktikvejleder kunne vejlede dig, hvilken litteratur der vil være aktuel for dig i forhold til den afdeling, du skal være praktik i.

# 2. praktikperiode: Uddannelsesplan i forhold til kompetence-, videns- og færdighedsmål

## **Relation og kommunikation**

Praktikken retter sig mod pædagogens relationer, professionelle kommunikation og pædagogiske aktiviteter og midler i pædagogisk praksis.

Kompetencemål  
Den studerende kan kommunikere professionelt i relation til målgruppen og kolleger og kan på baggrund heraf gennemføre pædagogiske aktiviteter på et etisk forsvarligt grundlag.

**Videns- og færdighedsmål 1**  
**Den studerende har viden** om kommunikationsformer og relations dannelse, herunder om den professionelle samtale.

**Den studerende kan** kommunikere professionelt, etablere og indgå i professionelle relationer til mennesker i udsatte positioner.

Den studerende vil få viden om totalkommunikation, herunder bl.a. tegnsprog, referenceobjekter, konkreter, taktilkommunikation, håndalfabetet, haptisk kommunikation, ikke-konventionelle tegn, men tegn som borgerne selv udvikler, lyde, mimik mv.

Alle disse kommunikationsformer kræver en høj grad af indlevelse og selvrefleksion, samt viden om den enkelte borgeres kommunikation og forudsætninger.

De studerende får et 30 timers introforløb, hvor de blandt andet får undervisning i døvblindekommunikation samt syn og hørelse i relationen til det dobbelte sansetab

Med viden om borgerne, totalkommunikation, daglig praksis, observationer/refleksioner over egen og kollegaers praksis kan dette danne baggrund for at skabe relationer til borgerne. Det er vigtigt at pointere, at det i nogle tilfælde kan tage lang tid at danne relationer samt forstå og formidle kommunikation med mennesker med medfødt døvblindhed.

**Videns- og færdighedsmål 2**  
**Den studerende har viden om** professionsetik og pædagogiske værdier.

**Den studerende kan** analysere og vurdere etik, magt og ligeværd i sin egen og andres tilgang til det enkelte menneske og til fællesskaber**.**

Vi har i den pædagogiske praksis fokus på etik, magt og værdier i vores arbejde med borgerne.   
Borgerne kan have svært ved at udtrykke sig konventionelt, hvorfor det kan være en udfordring at tolke på deres udspil, emotioner og intentioner. Der stiller høje krav til vores professionsetik, magt samt etiske dilemmaer, som vi kan stå i dagligt.

Vi arbejder ud fra værdierne: ITOP: **I**ndflydelse – **T**illid – **O**rdentlighed – **P**rofessionalisme. Værdier, som vi bestræber os på at efterleve, således borgerne får de bedst mulige vilkår for at mestre deres eget liv med de forudsætninger, de har.

Etiske dilemmaer, magt mv. drøftes på vejledninger samt på personalemøder.

Den studerende vil gennemgå et e-learningskursus «Magtanvendelse på voksenområdet». Desuden vil der på personalemøder være temadage omkring magt mv.

**Videns- og færdighedsmål 3**  
**Den studerende har viden om** konflikt- og voldsforebyggelse, konfliktnedtrapning og udadreagerende adfærd.

**Den studerende kan** vurdere konflikter, forebygge og håndtere konflikter samt evaluere indgreb i konflikt- og voldsepisoder.

Der kan forekomme forskellige grader af selvskadende og udadreagerende adfærd.

Det dobbelte sansetab kan medføre misforståelser pga. manglende gensidig forståelse og misfortolkning af kommunikationen.

I løbet af vores grundige introforløb deltager de studerende i en dag, hvor de får viden om konflikthåndtering og -forebyggelse. De studerende vil få undervisning i Low Arousal principperne, stress- og affektudbrudsmodellerne samt frigørelsesteknikker.

Hos de borgere, hvor der kan forekomme selvskadende og udadreagerende adfærd, arbejder vi - som et arbejdsmiljøredskab - med risikovurderinger (rød, gul og grøn). Her findes handlemuligheder til, hvordan vi forebygger og nedtrapper konflikter.

Den studerende vil i daglig praksis, i vejledninger og på personalemøder reflektere over egne og andres oplevelser med konflikter og arbejde med konfliktløsende muligheder i samråd med vejlederen og kollegaer.

Hvis man bliver udsat for vold (nap, bid, kreds, hive, slag), trusler (voldsom gestikulation – håndbevægelser, fagter mv.), kan det være en voldsom oplevelse. Vi har stort fokus på at tage godt hånd om den studerende.

**Videns- og færdighedsmål 4**  
**Den studerende har viden om** bevægelsesmæssige, musiske, æstetiske og kreative processers betydning i den socialpædagogiske praksis.  
  
**Den studerende kan** tilrettelægge, gennemføre og evaluere pædagogiske aktiviteter inden for udvalgte områder, herunder inddrage børn, unge og voksnes kreativitet og perspektiv.

Den studerende har rig mulighed for at tilrettelægge, gennemføre og evaluere pædagogiske aktiviteter ud fra borgernes ressourcer og kompetencer.

Vores arealer ligger op til en park, hvor der er mange udfoldelsesmuligheder og æstetiske oplevelser. Derudover har vi en sansehave, frugthave, bålplads, gymnastiksal, snoezelrum, varmvandsbassin mv. Afdelingerne ligger desuden tæt på Aalborgs midtby, havnen, kulturliv mv.

For at tilrettelægge, gennemføre og evaluere pædagogiske aktiviteter kan den studerende anvende en didaktisk model, som kan drøftes til vejledninger og personalemøder.

**Videns- og færdighedsmål 5**  
**Den studerende har viden om** hjælpemidler og professionsteknologier i et lærings- og udviklingsperspektiv.

**Den studerende kan** vurdere og anvende hjælpemidler og professionsteknologier i samarbejde med mennesker med særlige behov med henblik på at understøtte udvikling og læring.

I vores afdelinger anvender vi mange forskellige hjælpemidler og professionsteknologier, som kompenserer for borgernes forskellige handicap. Det kan fx være kørestol, sejl, spielerdug mv. Derudover er der flere borgere, der anvender briller og høreapparater.

Vi har fysio- og ergoterapeuter samt sygeplejersker tilknyttet, og samarbejde omkring borgerne på tværs af faggrænser er tæt.

Der er desuden på de forskellige afdelinger forflytningsvejledere, der hjælper ift. forflytningsproblematikker.

**Relevant litteratur**

Det forventes i **alle 3 praktikker,** at den studerende videreformidler teoretisk viden, der kan anvendes til analyse og refleksion, samt evt nye prøvehandlinger i praktikken.  
Desuden forventes det at den studerende bringer læring fra studiedage på UCN i spil, både på vejledningstimer og til personalemøder mm.

Litteratur til 2. praktikperiode (Det er muligt at låne nedenstående litteratur på praktikstedet):

Forskellige faghæfter, herunder bl.a. Introduktion til Døvblindhed.   
For flere faghæfter, se [Litteratur - Døvblindhed (dovblindhed.dk)](https://dovblindhed.dk/litteratur/)

Hejlskov Elvén, B. (2018). *Kort & godt om konflikter & low arousal*. Dansk Psykologisk Forlag. *l*

Hart, S. (2016). *De neuroaffektive kompasser*. Hans Reitzels Forlag.

Damen, S., & Worm, M. (2016). Kapitel 11: Hanne Larsen. I H. Buelund (faglig konsulent), *Medfødt døvblindhed: Støtte til børn og voksne, som er født med en syns- og hørenedsættelse eller er blevet døvblinde kort efter fødslen* (s. 123). Materialecentret.

App: TegnApp (visuel tegnsprogsordbog)

Se også: [Om døvblindhed - Døvblindhed (dovblindhed.dk)](https://dovblindhed.dk/om-doevblindhed-2/)

Derudover vil din praktikvejleder kunne vejlede dig, hvilken litteratur der er aktuel for dig i forhold til den afdeling, du skal være praktik i.

# 3. praktikperiode: Uddannelsesplan i forhold til kompetence-, videns- og færdighedsmål

## **Samarbejde og udvikling**

Praktikken retter sig mod samarbejdsrelationer i og udvikling af social- og specialpædagogisk praksis i samspil med målgrupperne.

Kompetencemål  
Den studerende kan gennem udvikling af pædagogisk praksis understøtte de tre målgruppers lærings-, udviklings- og omsorgsbehov og perspektiver i samarbejde med relevante aktører

**Videns- og færdighedsmål**  
**Den studerende har viden om** institutionelle, organisatoriske og ledelsesmæssige rammer for social- og specialpædagogiske indsatser.

**Den studerende kan** agere professionelt inden for de givne institutionelle, organisatoriske og ledelsesmæssige rammer.

Vi arbejder ud fra værdierne: ITOP: Indflydelse – Tillid – Ordentlighed – Professionalisme, samt Den Danske Kvalitetsmodel for det specialiserede socialområde. Kvalitetsmodellen er et redskab til systematisk at arbejde med kvalitetssikring og kvalitetsudvikling af praksis. I kvalitetsmodellen indgår blandt andet temaer vedrørende arbejdsmiljø, faglige metoder, tilgange og resultater, indflydelse på eget liv, individuelle planer, kommunikation, magtanvendelse og medicinhåndtering.

Viden om værdierne og Den Danske Kvalitetsmodel, samt viden om tilbuddets organisation og ledelse får den studerende på en af introdagene.

De ydelser og indsatser, vi arbejder med, tager udgangspunkt i borgerens individuelle plan, der er aftalt med den enkeltes borgers handlekommune. Indsatserne beskrives i den individuelle plan, hvori mål og delmål tager afsæt i borgernes interesser, ønsker, behov og ressourcer.

**Videns- og færdighedsmål 2**  
**Den studerende har viden om** Forskellige social- og specialpædagogiske tilgange og metoder.

**Den studerende kan** foretage en faglig vurdering af de metoder, som anvendes på praktikstedet.

Vi arbejder blandt andet ud fra en døvblindeorienteret tilgang, der kompenserer for de konsekvenser, som det dobbelte sansetab har for den enkelte borger. Tilgangen understøtter, at omverdenen bliver mere sansemæssig tilgængelig, så personen med døvblindhed har mulighed for at være aktiv deltager i eget liv ud fra de forudsætninger, som vedkommende har.

Derudover arbejder vi med totalkommunikation, relationspædagogik, neuropædagogik, strukturpædagogik, multimodal tilgang mv. (se mere under Arbejdsmetoder i praktikstedsbeskrivelsen).

På introdagene vil de studerende få viden, indsigt og en forståelse for, hvilke konsekvenser det dobbelte sansetab kan medføre. Igennem øvelser og undervisning bliver de studerende klædt på til at være den kompetente samspilspartner.

Den studerende skal koble elementer af disse tilgange og metoder til egen pædagogisk praksis, være observerende og refleksiv over egen og kollegaers praksis.

Det forventes, at den studerende deltager aktivt på personalemøder, vejledninger, kollegiale sparring mv.

**Videns- og færdighedsmål 3**  
**Den studerende har viden om** tilgrænsende fagligheder og rammerne for tværprofessionelt samarbejde.

**Den studerende kan** indgå i tværprofessionelt samarbejde om løsningen af konkrete opgaver og problemstillinger.

Vi har et bredt tværfagligt samarbejde for at højne den enkelte borgers livskvalitet. Vi samarbejder med internt ansatte som socialrådgiver, seksualvejleder, sygeplejersker, fysio- og ergoterapeuter, kost- og ernæringspersonale, lærere mv.

Vi vægter det tværprofessionelle samarbejde højt, og man vil som studerende i det daglige samarbejde med kollegaer på tværs af afdelinger i forbindelse med overlap fra dagtilbuddene til bostederne.

Eksternt samarbejder vi med massør, diætist, frisører, værger, pårørende, praktiserende læge, speciallæger, tandlæge, m.fl.

I det daglige arbejde får den studerende mulighed for at deltage aktivt i dette samarbejde og sparring med det tværfaglige personale. Herunder får den studerende mulighed for at reflektere over din egen professionelle rolle til vejledningerne og personalemøderne.

**Videns- og færdighedsmål 4**  
**Den studerende har viden om** opgave- og ansvarsfordeling mellem målgrupperne, professionelle, frivillige og pårørende.

**Den studerende kan** redegøre for egen faglighed, opgaver og ansvar i et mangefacetteret samarbejde.

Som studerende hos os vil du opnå forståelse for den pædagogiske profession og faglighed, hvormed du får indsigt i pædagogens rolle, ansvarsområder mv. Borgerne har alle tildelt personlige og økonomiske værger. Disse kan være pårørende eller professionelle, som vi har et tæt samarbejde med.

Den studerende kan via dagbogsnotater i det pædagogiske it-system Sensum One, selvrefleksion, vejledning, oplæg på personalemøder samt ved at deltage i møder opnå færdigheder i at redegøre for din egen pædagogiske praksis. Derudover er der mulighed for samarbejde med pårørende samt refleksion over og dokumentation af egen rolle i dette samarbejde.

**Videns- og færdighedsmål 5**  
**Den studerende har viden om** forandringsprocesser og innovation

**Den studerende kan** deltage i udviklingen af den pædagogiske praksis gennem innovative og eksperimenterende tiltag.

Mennesker med funktionsnedsættelsen medfødt døvblindhed har på grund af deres særlige handicap hver sin forståelse af omverden. De gør deres erfaringer med hele kroppen, eftersom syn og hørelse ikke kan bruges i fuldt omfang. Erfaringsdannelse på denne måde tager lang tid og kræver indsigt samt forståelse fra omgivelserne - bl.a. pga., at denne måde at erfare på ser anderledes ud. Når fjernsanserne er nedsat, skal alting opleves konkret og fysisk. Efterfølgende skal de kropslige indtryk omdannes til udtryk, hvor pædagogen tillægger de kropslige udtryk kommunikativ værdi. Derfor skal man være tålmodig, når man sætter forandringsprocesser i gang. Den studerende har rig mulighed for at arbejde med innovative og eksperimenterende tiltag, der sigter mod praksisformer i den arbejdsmæssige sammenhæng – både på et institutionelt og på det organisatoriske niveau.

Det forventes, at den studerende bidrager til faglig udvikling igennem sit udviklingsprojekt og deler sin viden og refleksioner på personalemøder.

**Videns- og færdighedsmål 6**  
**Den studerende har viden om** didaktiske og pædagogiske metoder til udvikling af pædagogisk praksis, herunder dokumentation og evaluering.

**Den studerende kan** sætte mål, anvende dokumentations- og evalueringsmetoder og udvikle viden gennem deltagelse.

Den studerende anvender sin faglige viden, observationer og refleksioner til at dokumentere udviklingen af den pædagogiske praksis. Dette sker gennem didaktiske metoder og registrering i Sensum One. Systemet giver mulighed for, at den studerende selv kan oprette mål og delmål som led i dokumentationen, hvilket også muliggør udtræk af kvantitative data.

Derudover kan dokumentation og evaluering også foregå via fx videooptagelser, billeder og lignende visuelle medier.

Der vil være mulighed for at deltage i tværfaglige møder, supervision, teammøder, interne og eksterne kurser, videndeling på personalemøder, temadage mv.

**Videns- og færdighedsmål 7**  
**Den studerende har viden om** førstehjælp.

**Den studerende kan** udføre grundlæggende førstehjælp.

På en af introdagene deltager den studerende i medicinhåndtering, således at den studerende kan give medicin mv. i sin praktik.

## **Relevant litteratur**

 Det forventes i **alle 3 praktikker** at den studerende videreformidler teoretisk viden, der kan anvendes til analyse og refleksion, samt evt nye prøvehandlinger i praktikken.  
Desuden forventes det at den studerende bringer læring fra studiedage på UCN i spil, både på vejledningstimer og til personalemøder mm.

Litteratur til 3. praktikperiode (Det er muligt at låne nedenstående litteratur på praktikstedet):

Forskellige faghæfter, herunder bl.a. Introduktion til Døvblindhed.   
For flere faghæfter, se [Litteratur - Døvblindhed (dovblindhed.dk)](https://dovblindhed.dk/litteratur/)

Hejlskov Elvén, B. (2018). *Kort & godt om konflikter & low arousal*. Dansk Psykologisk Forlag.

Hart, S. (2016). *De neuroaffektive kompasser*. Hans Reitzels Forlag.

Damen, S., & Worm, M. (2016). Kapitel 11: Hanne Larsen. I H. Buelund (faglig konsulent), *Medfødt døvblindhed: Støtte til børn og voksne, som er født med en syns- og hørenedsættelse eller er blevet døvblinde kort efter fødslen* (s. 123). Materialecentret.

App: TegnApp (visuel tegnsprogsordbog)

Se også: [Om døvblindhed - Døvblindhed (dovblindhed.dk)](https://dovblindhed.dk/om-doevblindhed-2/)   
Derudover vil din praktikvejleder kunne vejlede dig, hvilken litteratur der er aktuel for dig i forhold til den afdeling, du skal være praktik i.

|  |
| --- |
| #Decorative |

Praktik Danalien

Området for Kommunikation og Specialpædagogik

Planlægning og Udvikling

Kollegievej 1

9000 Aalborg

marts 2025